**Umsagnir / athugasemdir, sem bárust í samráðsgátt.**

Alls bárust 3 umsagnir um drög að frumvarpi til laga um breytingar á lögum um fiskeldi nr. 71/2008 (útboð lífmassa) þann 4. september 2020 og var gefin frestur til 18. september 2020 að skila inn umsögnum.

Um er að ræða umsagnir frá Fiskeldi Austfjarða hf., SFS og Fjórðungssambandi Vestfirðinga.

Í umsögn Fiskeldis Austfjarða hf. segir að bagalegt sé að þegar komi að útboði geri lög ekki ráð fyrir því að fyrir liggi umhverfismat framkvæmdar. Andlag uppboðs sé því óljóst og ekki gott að sjá hvernig skilmálar verði mótaðir. Þá þurfi að huga að skilyrðum um að nýr rekstur byggi á sömu forsendum og sá rekstur sem fyrir sé. Áþekk sjónarmið eru færð fram í umsögn Samtaka fyrirtækja í sjávarútvegi, SFS. Farið hefur verið yfir þessi sjónarmið og leiddu þau ekki til breytinga á frumvarpinu. Athuga má af þessu tilefni að sá sem fær vilyrði fyrir lífmassa í kjölfar útboðs, verði frumvarpið að lögum, þarf í framhaldinu að sækja um rekstrarleyfi til fiskeldis. Þannig er ljóst að ákvörðun Skipulagsstofnunar um að framkvæmd sé ekki matskyld eða álit stofnunarinnar um mat á umhverfisáhrifum framkvæmdar samkvæmt lögum um mat á umhverfisáhrifum þarf að liggja fyrir áður en sótt er um leyfi.

Í umsögnum Fiskeldis Austfjarða og SFS er talið mikilvægt að umsóknir um rekstrarleyfi í fiskeldi, sem enn hafi ekki verið afgreiddar, verði nefndar í frumvarpinu. Fallast má á að þetta geti verið til skýringar og leiddi þetta til breytinga á frumvarpinu. Þannig er nú vísað til heimilda sem veittar kunna að verða á grundvelli umsókna sem til meðferðar koma samkvæmt ákvæði II til bráðabirgða. Rétt þykir í þessu sambandi að benda á að ljóst er að einhver hluti þessara umsókna kann að falla niður.

Í umsögnum SFS og Fjórðungssambands Vestfirðinga er gerð athugasemd um að ástæða sé til að skýra hvar frumvarpið muni koma til framkvæmdar. Fallast má á þau sjónarmið og var gerð breyting á frumvarpinu og greint frá því að mögulegt væri að útboð á ónýttum lífmassa geti átt sér stað í Arnarfirði, Berufirði, Fáskrúðsfirði og Reyðarfirði.

Í umsögnum SFS og Fjórðungssambands Vestfirðinga er gerð athugasemd um hvort út­boðs­heimild muni ná til lífmassa sem komi til vegna hækkunar áhættumats eða burðar­þolsmats en með því er vísað til 6. gr. a og 6. gr. b laga um fiskeldi. Þessar athugasemdir leiddu til breytinga á 1. gr. frumvarpsins.

Í umsögn SFS er lýst því sjónarmiði að eðlilegt sé að frumvarpið geymi nánari fyrirmæli um hvernig staðið skuli að setningu lágmarksverðs. Brugðist hefur verið við þessari athugasemd og vísast til þess sem segir nú í 5. kafla frumvarpsins um útreikning lágmarksverðs. Ekki var talið rétt að bregðast við athugasemd SFS um hvað gera skuli ef engin tilboð berast eða tilboð ná ekki lágmarksverði en það verður viðfangsefni við samningu útboðs­lýsingar að meta slíka þætti.

Ekki tilefni til að tíunda frekar aðrar athugasemdir þar sem þær leiddu ekki til breytinga á frumvarpinu.

Til að sjá þær breytingar sem gerðar voru á drögum frumvarpsins í kjölfar þeirra umsagna sem bárust á samráðsgátt vísast til [þingskjals 294-265. máls á 151. löggjafarþingi 2020-2021.](https://www.althingi.is/altext/151/s/0294.html)